Broj: 711-I-1576-M-131/23-02-19

Zagreb, 25. srpnja 2023.

 **IGOR ŠEGOVIĆ**

 **ravnatelj Županijske bolnice Čakovec**

**Predmet: mišljenje na zahtjev obveznika Igor Šegović,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je, dana 14. srpnja 2023. pod brojem 711-U-5500-M-131/23-01-4, zaprimilo zahtjev za mišljenje koji je podnio obveznik Igor Šegović, ravnatelj Županijske bolnice Čakovec.

U podnesenom zahtjevu obveznik postavlja upit može li uz obnašanje dužnosti ravnatelja Županijske bolnice Čakovec pomoći Domu zdravlja u primarnoj pedijatrijskoj ambulanti te odraditi nekoliko smjena kako bi djeca imala neprekinutu pedijatrijsku skrb. Obveznik napominje i kako ne postoji opasnost od preusmjeravanja pacijenata ili namještanja pregleda već isključivo želja da djeca imaju pravodobnu zdravstvenu skrb u primarnim pedijatrijskim ambulantama Doma zdravlja.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje u tekstu ZSSI) na 16. sjednici održanoj 25. srpnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je odredbom članka 17. stavka 2. ZSSI-a propisano da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

S obzirom da iz zahtjeva za mišljenje obveznika proizlazi da bi poslove pedijatra u Domu zdravlja obavljao kroz nekoliko smjena odnosno ne kao stalne poslove Povjerenstvo ističe kako iste može obavljati samo privremeno i povremeno odnosno u trajanju od 8 do 10 sati tjedno. Pritom Povjerenstvo napominje kako je obveznik, sukladno članku 17. st. 4. ZSSI-a, dužan prijaviti naknade koje bi mu eventualno bile isplaćene za obavljanje navedenih poslova.

Ukoliko bi poslovi pedijatra u primarnoj pedijatrijskoj ambulanti prelazili navedenu satnicu radilo bi se o redovitom i stalnom zanimanju te bi obveznik, ukoliko iste želi nastaviti obavljati, trebao zatražiti prethodno odobrenje Povjerenstva budući da bi obavljanjem navedenih poslova bez odobrenja postupao protivno čl. 17. stavku 2. ZSSI-a.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obvezniku Igoru Šegoviću, elektroničkom dostavom
2. Objava na internetskoj stranici Povjerenstva
3. Pismohrana